Document ID: 32009D0011

KOMISJONI OTSUS,
19. detsember 2008,
millega kinnitatakse Hispaanias kasutatavad searümpade liigitusmeetodid
(teatavaks tehtud numbri K(2008) 8477 all)
(Ainult hispaaniakeelne tekst on autentne)
(2009/11/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. novembri 1984. aasta määrust (EMÜ) nr 3220/84, millega määratakse kindlaks ühenduse searümpade liigitusskaala, (1) eriti selle artikli 5 lõiget 2,
ning arvestades järgmist:
(1)
Määruse (EMÜ) nr 3220/84 artikli 2 lõikes 3 on sätestatud, et searümpade liigitamise aluseks on tailihasisalduse hindamine hindamismeetoditega, mis põhinevad searümba ühe või mitme anatoomilise osa füüsilisel mõõtmisel ja on statistiliselt tõestatud. Liigitusmeetodite kinnitamisel lähtutakse hinnangu vastavusest lubatud maksimaalsele statistilisele veale. Lubatud viga on määratletud komisjoni 24. oktoobri 1985. aasta määruse (EMÜ) nr 2967/85 (millega kehtestatakse ühenduse searümpade liigitusskaala üksikasjalikud rakenduseeskirjad) (2) artikli 3 lõikes 2.
(2)
Komisjoni otsusega 88/479/EMÜ (3) on ette nähtud nelja searümpade liigitusmeetodi (DEST, FOM, HGP ja Autofom) kasutamine Hispaanias.
(3)
Tehniliste kohanduste tõttu on Hispaania taotlenud komisjonilt luba kahe meetodi (FOM ja Autofom) ajakohastamiseks, kahe uue meetodi (UltraFOM 300 ja VCS2000) kasutamiseks ja kahe meetodi (HGP ja DEST) tühistamiseks ning on esitanud proovidissekteerimiste tulemused määruse (EMÜ) nr 2967/85 artikli 3 lõikega 3 ette nähtud protokolli teises osas.
(4)
Kõnealuse taotluse läbivaatamisel on selgunud, et asjaomaste liigitusmeetodite kinnitamise tingimused on täidetud.
(5)
Määruse (EMÜ) nr 3220/84 artikli 2 lõike 1 teise lõigu kohaselt võidakse liikmesriikidel lubada sätestada kõnealuses artiklis määratletust erinev searümpade esitusviis, kui sellise erandi põhjuseks on kaubandustava või tehnilised nõuded. Hispaanias võivad kaubandustavad nõuda lisaks määruse (EMÜ) nr 3220/84 artikli 2 lõikes 1 nõutud keele, harjaste, sõrgade, suguorganite, neerurasva, neerude ja vahelihase eemaldamisele ka esijalgade eemaldamist searümpadelt.
(6)
Seadmete ja liigitusmeetodite muutmine on lubatud üksnes komisjoni uue otsusega, mis võetakse vastu omandatud kogemusi silmas pidades. Sel põhjusel võidakse praegune luba tühistada.
(7)
Selguse huvides tuleks otsus 88/479/EMÜ kehtetuks tunnistada ja asendada see uue otsusega.
(8)
Käesoleva otsusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevaga lubatakse searümpade liigitamiseks Hispaanias vastavalt määrusele (EMÜ) nr 3220/84 kasutada järgmisi meetodeid:
a)
seade „Fat-O-Meater” (FOM) ja sellega seotud hindamismeetodid, mille üksikasjad on toodud lisa 1. osas;
b)
seade „Fully automatic ultrasonic carcasse grading” (Autofom) ja sellega seotud hindamismeetodid, mille üksikasjad on esitatud lisa 2. osas;
c)
seade „UltraFOM 300” ja sellega seotud hindamismeetodid, mille üksikasjad on toodud lisa 3. osas;
d)
seade „Automatic Vision system” (VCS2000) ja sellega seotud hindamismeetodid, mille üksikasjad on toodud lisa 4. osas.
Artikkel 2
Erandina määruse (EMÜ) nr 3220/84 artiklist 2 võivad searümbad enne kaalumist ja liigitamist olla ka esijalgadeta. Searümpade noteeringute kehtestamiseks võrreldaval alusel suurendatakse sel juhul registreeritud tapasooja rümba massi 0,840 kg võrra.
Artikkel 3
Seadmete või hindamismeetodite muudatused ei ole lubatud.
Artikkel 4
Otsus 88/479/EMÜ tunnistatakse kehtetuks.
Artikkel 5
Otsus on adresseeritud Hispaania Kuningriigile.
Brüssel, 19. detsember 2008

Labels: 12
18
17